Սիրելինե՛ր, բոլորիդ ծանօթ նախաձեռնութեան պարագլուխները, Կորիւն աբեղայի գլխաւորութեամբ կամ ներշնչմամբ, արդէն երկար ժամանակէ ի վեր, հակառակ իրենց կողմէն Ամենայն Հայոց Հայրապետի, հոգեւորականաց դասի, հաւատացեալներու հասցէին հնչեցուցած ամէն տեսակի հայհոյանքներուն, սուտին, կեղծիքին, զրպարտութիւններուն, եւ, հակառակ մեր անձնական կամ հրապարակային բոլոր յորդորներուն, խնդրանքներուն, ծով համբերութեանն ու հանդուրժողականութեան եւ հրաւէրին՝ վերադառնալու կանոնական դաշտ եւ հարցերն ու խնդիրները լուծելու Հայ Եկեղեցւոյ կեանքին հարազատ սկզբունքներուն եւ էութեան համապատասխան՝ վերջին զազրելի արարքը գործեցին, բռնազաւթելով Վեհարանի (Դիւանատան շէնքը)՝ անմնացորդ սուտն ու յերիւրանքը տարածելով Սուրբ Գեղարդին վերաբերեալ եւս, որ պատճառ դարձաւ շատերուն գայթակղութեան եւ մոլորութեան, որուն պատասխանը Տիրոջ Խօսքին համաձայն որպէս երկնաքար կը մնայ իրենց պարանոցին: Այսու, ես՝ Բագրատ Եպիսկոպոս Գալստանեանս, մեր Տիրոջ կողմէ փոխանցուած Առաքելական շնորհով, ձեռնադրութեամբ եւ օծմամբ որպէս Հայաստանեայց Առաքելական Սուրբ եւ Ուղղափառ Եկեղեցւոյ եպիսկոպոս, որպէս Տաւուշ աշխարհի՝ Հայոց հիւսիս-արեւելեան կողմանց դարպասներու առաջնորդ, որպէս Մխիթար Գօշ մեծ վարդապետի, Վանական վարդապետի ժառանգութեան հսկողն ու շարունակողը, ինծի տրուած «կապելու եւ արձակելու» իրաւունքով եւ իշխանութեամբ, կը կապեմ Կորիւն աբեղան եւ իր չար աղանդի անդամները՝ որպէս հերձուածողներ եւ դուրս կը դնեմ զանոնք Հայ Եկեղեցւոյ կեանքէն մինչեւ իրենց կատարեալ զղջումն ու ապաշխարութիւնը եւ վերադարձը Հայ Եկեղեցւոյ սրբազան գիրկը: